कांग्रेस ने कहा- प्रधानमंत्री 7 साल से एक ही भाषण दे रहे, जमीन पर कुछ भी नहीं हुआ
प्रधानमंत्री के स्वतंत्रता दिवस भाषण के बाद खड़गे ने कहा, वह नई योजनाओं की घोषणा करते हैं लेकिन इन्हें न तो लागू किया जाता है और न ही धरातल पर ये योजनाएं दिखती हैं।
नई दिल्ली: कांग्रेस ने रविवार को प्रधानमंत्री नरेंद्र मोदी पर स्वतंत्रता दिवस के अपने भाषणों में केवल योजनाओं की घोषणा करने और उन्हें लागू नहीं करने का आरोप लगाया। विपक्षी दल ने उन 3 कृषि कानूनों को वापस नहीं लेने के लिए भी प्रधानमंत्री पर निशाना साधा जिनके खिलाफ किसान विरोध कर रहे हैं। कांग्रेस के वरिष्ठ नेता मल्लिकार्जुन खड़गे ने कहा कि 7 साल से देश प्रधानमंत्री के ‘एक ही भाषण’ को सुन रहा है, लेकिन छोटे किसानों सहित किसी भी पीड़ित वर्ग के लिए कुछ नहीं किया जा रहा है।‘पीएम अपनी बातों का पालन कभी नहीं करते हैं’प्रधानमंत्री के स्वतंत्रता दिवस भाषण के बाद खड़गे ने कहा, ‘वह नई योजनाओं की घोषणा करते हैं लेकिन इन्हें न तो लागू किया जाता है और न ही धरातल पर ये योजनाएं दिखती हैं। वह बहुत सी बातें कहते हैं लेकिन उनका पालन कभी नहीं करते हैं। अब 3 नए कृषि कानून लाकर उन्होंने किसानों को तबाह कर दिया है।’ खड़गे ने प्रधानमंत्री द्वारा छोटे किसानों और विकास के मुद्दों पर पूर्ववर्ती सरकारों को निशाना बनाए जाने पर भी आपत्ति जताते हुए कहा कि लाल किले की प्राचीर से कांग्रेस की बार-बार आलोचना करते रहने से देश प्रगति नहीं करेगा।‘कांग्रेस ने देश के लिए बहुत काम किए हैं’खड़गे ने कहा, ‘कांग्रेस ने इस देश के लिए अपने कार्यकाल के दौरान किसानों के वास्ते सिंचाई व्यवस्था उपलब्ध कराने जैसे बहुत से काम किए हैं। मनमोहन सिंह जी और सोनिया गांधी जी ने यूपीए (संयुक्त प्रगतिशील गठबंधन) के सत्ता में रहने पर किसानों का कर्ज माफ किया।’ कांग्रेस के मुख्य प्रवक्ता रणदीप सुरजेवाला ने भी बुनियादी ढांचा क्षेत्र में 100 लाख करोड़ रुपये के निवेश की घोषणा को लेकर प्रधानमंत्री पर कटाक्ष करते हुए कहा कि 2 साल पहले भी यही हुआ था।‘100 लाख करोड़ का आंकड़ा तो बदल लेते’सुरजेवाला ने 2019 में स्वतंत्रता दिवस पर प्रधानमंत्री के भाषण की एक खबर पोस्ट करते हुए कहा, ‘15 अगस्त, 2019 को 2 साल हो गए। 100 लाख करोड़ का आंकड़ा तो बदल लेते।’ कांग्रेस नेता प्रताप सिंह बाजवा ने कहा कि यह एक ऐतिहासिक दिन होता अगर प्रधानमंत्री ने 3 कृषि कानूनों को वापस लेने की घोषणा की होती।